Delwenn Edward Lhuyd, dirak Levraoueg Vroadel Kembre\nEdward Lhuyd (a skriver ivez Llwyd a-wechoù bremañ) (1660 - 30 a viz Mezheven 1709) a zo bet un naturour, ul louzawour, ur yezhour, un douaroniour hag un henoniour kembreat.\nGanet e oa bet e Loppington, e Shropshire eus tudjentiled a orin eus Mervent Kembre. Goude e studioù eil derez er grammar school e Oswestry e teuas da vezañ studier e Jesus College e Oxford e 1682, met ne deas ket betek an aotreegezh. E 1684 ez eas da eiler mirour an Ashmolean Museum, Robert Plot. Anvet e voe da virour e 1690 hag e chomas en e bost betek e varv e 1709.\nBeajiñ a reas evit ober labourioù skiantel a bep seurt. Sevel a reas ar Synopsis Methodica Stirpium Britannicorum, roll ar plant lec'hel pa yeas da Eryri e 1688. Goude 1697, Lhuyd a yeas da weladenniñ Bro-Gembre a-bezh hag pelloc'h ez eas da Vro-Skos, Iwerzhon, Kernev-Veur, ha Breizh.\nKlask a reas keñveriañ ar yezhoù keltiek en ur sevel ur comparative vocabulary of Celtic languages. Studiet eo bet gant Léon Fleuriot roll an troiennoù en doa dastumet tro-war-dro Brest. Savet en deus ur reizhiad alfabetek arbennik evit ar sonioù dianav dezhañ. Gwelet en deus Fleuriot e oa tost ar brezhoneg deskrivet da hini Enez Eusa e-lec'h ma'z eus bet miret furmoù kozh. N'eus ket da grediñ ne oa bet nemet Eusaiz evit respont d'e c'houlennoù ; neuze e c'heller merzañ ar c'hemmoù a zo bet e Bro-Leon etre derou an XVIIvet kantved hag hiziv. Pa gave d'ar C'hallaoued e oa ur spier saoz e voe toullbac'het Lhuyd e kastell Brest. Eno e c'hellas kenderc'hel gant e enklask emichañs.\nE 1699, gant harp ur yalc'had digant Isaac Newton, ec'h embannas Edward Lhuyd Lithophylacii Britannici Ichnographia, katalog ar fosiled kavet e lec'hioù zo e Bro-Saoz, peurliesañ en-dro da Oxford hag aet e-kerz an Ashmolean Museum. E 1707 ec'h embannas levrenn gentañ an Archaeologia Britannica : an Account of the Languages, Histories and Customs of Great Britain, from Travels through Wales, Cornwall, Bas-Bretagne, Ireland and Scotland. (Danevell war istorioù ha kustumoù Bro-Saoz savet diwar beajoù e Bro-Gembre, Kernev-Veur, Breizh-Izel, Iwerzhon ha Bro-Skos). Ur vammenn eus ar re bouezuzañ eo evit deskrivañ ar brezhoneg hag ar c'herneveg en amzer-hont.\nP'en doa deskrivet dant ar saoropod Rutellum implicatum en devoa lakaet war wel an dinozaored en un doare skiantel evit ar wech kentañ.\nMervel a reas en Oxford e 1709.\nAdtapet diwar « https://br.wikipedia.org/w/index.php?title=Edward_Lhuyd&oldid=1807929 »\nKemmoù diwezhañ degaset d'ar bajenn-mañ d'an 6 Her 2018, da 15:43.


Los Compadres a oa un daouad kanerien, hervez giz ar bloavezhioù 1940 e Kuba, a oa bet savet gant Lorenzo Hierrezuelo, gitarour ha kaner, anavezet ivez evel Compay Primo, e 1947 (pe 1949 hervez tud zo), gant Francisco Repilado, soner tres hag eil mouezh, anavezetoc'h evel Compay Segundo.\nEr bloavezhioù 1930 dija en devoa labouret gantañ el laz «Cuarteto Hatuey». Dont a ra an anv compay eus distagadur lec'hel ar ger compadre, paeron e brezhoneg, implijet ivez ouzhpenn evel komper, mignon, kamarad. En amzer-se e kane Lorenzo ivez en un daouad all gant María Teresa Vera.\n1 Goude 1955\n2 Goude 1993\nE 1955 e savas bec'h etreze, ha kuit Compay Segundo Repilado da sevel ul laz all, Compay Segundo y sus Muchachos. Neuze e c'houlennas Lorenzo digant e vreur Reinaldo Hierrezuelo, gitarour ha kaner eveltañ, anavezet ivez evel Rey Caney, kemer e lec'h, hep kemm anv an daouad. Reinaldo en devoa savet ul laz all, Cuarteto Patria,\nMeur a droiad a reas Los Compadres, mod kozh evel mod nevez, dre gement Amerika zo, ha betek Europa ha Japan. E Perou e tegouezhjont e 1973, pedet e oant da ganañ e festival Ancon, tri bloaz e chomjont er vro ha berzh a rejont ken ha ken ma o devoe div Bladenn Aour.\nEntre o c'hanaouennoù niverus e talc'her soñj eus "Venga guano", "No quiero llanto", "Guarapo, pimienta y sal", "Yo canto en el llano", "Macusa", "Los barrios de Santiago", "Mi son oriental", "Preparen Candela", "Rita la caimana" ha "Como cambian los tiempos", Hey Caramba, Sarandonga, Los barrios de Santiago, a reas berzh bras hag a zo bet kanet hag adkanet gant ur bern tud all, betek e broioù all. Pa ganent e veze alies sonerien all gante, o seniñ bongó, contrabasso pe güiro.\nEchu e voe d'an daouad nevez gant marv Lorenzo Hierrezuelo e miz Du 1993.\nE 1994 e savas Reinaldo ar Vieja Trova Santiaguera.\nPrimo ha Segundo : \nAr vreudeur Hierrezuelo o kanañ Rita la caimana\nO kanañ Metiste la pata : \nUn eurvezh hanter gant Los Compadres : \n↑ pennad db Rey Caney : \n↑ Giro, Radamés 2007. Diccionario enciclopédico de la música en Cuba. La Habana. vol 1, p248\nAdtapet diwar « https://br.wikipedia.org/w/index.php?title=Los_Compadres&oldid=1951165 »\nKemm diwezhañ d'an 15 C'hwe 2022 da 07:45\nKemmoù diwezhañ degaset d'ar bajenn-mañ d'an 15 C'hwe 2022, da 07:45.


KDSK, Centre de Ressources Culturelles CeltiquesTeulioù : An Dervenn.\nBaston chez les voileux.\nLe Petit doigt du grand architecte....\nOberour(ien) : BEYER Mich ; BABONNEAU Christophe (Golo gant)\nISBN/ISSN : 2-86824-094-1\nKot : LBR.3(BEY) - Teul Nv. : 9856\n2007 - 97 pajenn\nDoare : Romant ; Tudoniezh/Studi ar gevredigezh ; Lennegezh a-vremañ ; Levr evit ar grennarded\nPiv omp ? Piv eo ar re a vev tro-dro deomp ? Peseurt liamm hon eus, ni, ganto ? Piv eo hor c'herent, ar re a gar ac'hanomp. Ur c'hlask en deus boulc'het Veig. N'en do fin ebet ken, betek kaout ur respont.\nUl levr a-vremañ evit un istor a-vremañ. Tro-dro deomp e vez tud dispartiet, familhoù adaozet, bugale o klask gwelet sklaer ha diluziañ kudenn o orin. (Hervez an diverradenn war gein al levr / Keit Vimp Bev).\nDeskriverioù : Frañs / Breizh / Bro-Euskadi / 20vet kantved / 21vet kantved / Dibriediñ / Karantez / Buhezegezh / Buhezegezh ar familh / Buhezegezh an darempredoù kevredigezhel / Darempred-familh\nKot Dewey : (Brendan - Karaez 1)


Skol Diwan Sant Brieg - Ecole Diwan Saint-Brieuc\nK. D. P\nSkol Diwan Sant Brieg\nDegemer mat e skol Diwan !\nEtre tri ha pevar bloaz an hini eo ez eo an aesañ evit ar vugale da zeskiñ yezhoù. Deskiñ a ra ar bugel brezhoneg er skol-vamm hep striv, dre soubidigezh, n’eus forzh peseurt yezh vamm vefe komzet gantañ. N’eus nemet un nebeud a familhoù e Diwan a sav o bugale e brezhoneg. Koulskoude e oar brezhoneg da vat ar skolidi e fin ar c’hentañ derez.\nE brezhoneg penn-da-benn ez a ar skol-vamm en dro. An deskiñ lenn, skrivañ ha jediñ a vez graet e brezhoneg. Ar pezh zo bet desket en ur yezh vez lakaet e galleg hep poan er c’hentañ derez.\nDeskiñ lenn zo atav deskiñ lenn e forzh pe yezh e vije.\nAr brezhoneg a rank bezañ yezh pemdez ar skol !\nPetra eo ar c’huzul-skol ?\nE penn-kentañ ar bloavezh skol e vez dilennet gant tud ar skolidi o dileuridi. Un dileuriad hag un eil-dileuriad evit pep klas. Perzh ar c’huzul-skol e vo an dud-mañ a-gevred gant ar gelennerien ha un ezel eus ar c’huzul-kêr.\nBep trimiziad en em vod ar c’huzul-skol da dabutal ar pezh a denn da aozadur ar skol .\nDileuriad evit 2016-2017\nAlexandra JEAMMET - Skrivañ anezhi\nEve MARQUET-PIEL - Skrivañ anezhi\nMarie DODARD - Skrivañ anezhi\nCristelle MARTIN - Skrivañ anezhi\nSuzelle BEAUMIN - Skrivañ anezhi\nEurvezhioù ar skol\nD'al lun, meurzh, yaou ha gwener\n07 e 30 – 08 e 20 : Diwallerezh beure\n08 e 20 – 08 e 30 : Degemer ar skolidi er c’hlasoù\n08 e 30 – 11 e 30 : Amzer skol\n11 e 30 – 13 e 20 : Pred kreisteiz\n13 e 20 – 13 e 30 : Degemer ar skolidi er c’hlasoù\n13 e 30 – 16 e 30 : Amzer skol\n16 e 30 – 18 e 45 : Diwallerezh noz\n07 e 30 – 12 e 45 : Kreizenn dudi\nAr vugale a vo enskrivet e kreizenn dudi an ti-kêr vo kaset di gant ur c’harr-boutin. Kuitaet vo ar skol ganto da 11 e 30.\nAn enskrivadurioù zo da vezañ graet an derc'hent digant implijidi an A.E.P.\nAr mistri zo er skol dek munutenn a-raok penn-kentañ kentelioù\nevit degemer ar skolaerien e-giz ma dek munutenn goude ar c’hlas.\nTikedoù / koumanantoù evit an debriñ hag an diwallerezh\nAn tikedoù kantin / diwallerezh beure ha noz a vez prenet dre garnedoù 10 el « lec’h degemer skol » e-kichen an ti kêr : 4 straed Poulain-Corbion.e Sant-Brieg.\nTiegezhioù Sant-Brieg a c’hell kaout rabat hervez o rannad gant goulenn digant ar C.C.A.S.\nAr familhoù all a c’hell goulenn digant C.C.A.S. o c’humun.\nTu zo ivez da goumanantiñ evit an trimiziad, hag a zo gwelloc’h marc’had.\nKoumanant e linenn war lec'hienn ti-kêr\nServij kentañ evit ar skol-mamm e 11 e 30\nEil servij evit ar skol kentañ-derez e 12 e 30.\nAr roll-meuzioù zo ingal war lec’hienn ti-kêr.\n- D'al lun betek ar yaou eus 8 e 15 betek 12 e\n- Ar gwener eus 8 e 15 betek 5 e 15, devezhiad hep diskrog\nChomlec'h : 4 straed Poulain Corbion, Sant-Brieg.\nPellgomz : 02 96 62 55 28\nDIWAN, penaos a ra ?\nTri Kevredigezh :\nGwelet ar munud\nKevredigezh Deskadurezh Poblel\nDigor d’an holl emañ ar c’hevredadoù (tud skolidi tud a volontez, adouerien) hag aozañ a reont evel se :\nur sekretour(ez) hag o eil.\nKuzul melestradurezh eus pep kevredad a bod ur wech dre miz wardro.\nEmvodoù hollek a bod ur wech dre bolaz.\nNa chomit ket war var tizhout an eil pe eben kevredad, digor d’an holl eo an emvodoù !\nEzhomm hon eus ho parregezhed, pe ho pefe !\nDeuit kemer perzh e zegouezhioù dre ar Skoazell,\nan dro d’en em anavezout an eil egile ha lodenniñ koulzioù mat !\nE keñver an arc'hanterezh\nE penn kentañ ar bloavezh-skol e rank ar familh paeañ ar « mizoù pedagogel » a dalvez evit ar gelennerien da brenañ ar peadra evit ar skolidi ha da sevel raktresoù skol.( tu zo d'ber dre dreuzvankañ). Er mizoù-se emañ ivez priz ar c'harnedoù tombola debarzhet da bep familh.\nEzhomm tud a vez gant ar skoazell dalc'hmat da gas hec'h oberezhioù da benn vat (fest-noz, predoù, gouel ar skol, gwerzh saprennoù an Nedeleg) pe oberezhioù DIWAN BREIZH (deiziadurioù, …)\nDisklêriadur an telloù\nTu zo d'ar familhoù reiñ sikourioù arc'hant da DIWAN, ur wech dre vare pe asidu, kement-mañ a c'hell bezañ lakaet da dalvezout evit disklêriadur an telloù.\nUn nebeud reolennoù da heuliañ\nTrugarez da vezañ d'an eur : aesaat a ra labour an holl (skolaerien, bugale) hag aozadur ar c'hlasad. Prennet e vo an nor-borzh da 9eur. Evit abegoù surentez eo anat e chomo prennet e-pad an devezh, estreget an eurvezhioù penn kentañ ha fin ar c'hentelioù.\nAked a zo ret adalek ar CP. An holl ezvezañsoù a ranko bezañ gwiriekaet gant un testeni mezegel. Ha pa n'eo ket rediet er skol-vamm, e ranko bezañ reoliek ar skoliadur evit ar bugel da zont a-benn da gomz mat ar yezh.\nOuzhpenn, e lakaomp ac'hanoc'h da zerc'hel soñj e rank ar vugale dont er skol gwisket en un doare dereat gant botoù hervez koulz an amzer. Taol pled mat ouzh ar yec'hedouriezh hag ar gempennadurezh a zo ret (na zisoñjit ket sellout ouzh blev ho pugel ur wech an amzer).\nReolennoù diabarzh ar skol a vez roet e-penn kentañ ar bloavezh, ha rankout a reont bezañ sinet gant pep familh, asantet dezho.\nPellgargañ reolennoù diabarzh\n19 Bali Carnot\n© 2017 Skol Diwan Sant-Brieg


Strollad al Labourerien (Brazil) - Wikipedia\nStrollad al Labourerien (Brazil)\nAr Strollad al Labourerien (e portugaleg Partido dos Trabalhadores, berraet e PT), zo ur strollad eus an tu-kleiz e Brazil. Savet e o bet e 1980. Ezel eo eus ar COPPPAL. Ganet eo gant ar Partido da Social Democracia Brasileira (PSDB) goude Taol-Stad 1964 hag an diktatouriezhoù war-lerc'h. Ar Partido dos Trabalhadores gant ar Partido da Social Democracia Brasileira eo an enebadur pennañ, abaoe ar bloavezhioù 1990, er vro. Kannaded ar strolladoù-se a erru alies da gentañ pe da eil en dilennadegoù.\nAr Partido dos Trabalhadores en deus tapet plas prezidant ar vro gant Lula, prezidant etre 2003 ha 2011, ha Dilma Rousseff, prezidantez ar vro etre 2011 ha 2016. Tizhet don eo bet ar strollad gant aferioù breinadur.\nGraet e vez petistas eus izili ar strollad, a-ziwar ar berradur portugalek "PT".\nJuliana Prestes, nizez Luís Carlos Prestes\nAdtapet diwar « https://br.wikipedia.org/w/index.php?title=Strollad_al_Labourerien_(Brazil)&oldid=1893972 »\nStrolladoù politikel Brazil\nStrolladoù komunour Brazil\nKemmoù diwezhañ degaset d'ar bajenn-mañ d'an 3 C'hwe 2021, da 18:55.


Ernst Thälmann a emezelas e Strollad sokialour Alamagn e 1903. E 1917 ec'h emezelas e Strollad sokial-demokrat dizalc'h Alamagn, met ne zeas ket gant ar spartakisted pa groujont Strollad komunour Alamagn e 1918. E dibenn 1920 e reas evel lod brasañ izili USPD hag ec'h emezelas e KPD. E 1924 e voe lakaet e penn aozadur rannvroel ar strollad en Hamburg ha dilennet er Reichstag . E miz C'hwevrer 1925 e voe lakaet e penn Rotfrontkämpferbund hag e miz Here e voe lakaet e penn KPD. En hevelep bloavezh e voe lakaet da gadoriad Komite Seveniñ ar C'homintern. Mont a reas war ar renk da vezañ dilennet prezidant ar republik e 1925 (1,8 milion a vouezhioù er c'hentañ tro, 1,9 milion en eil tro) hag e miz Meurzh 1932 (tro gentañ: 13,2%, 4,9 milion a vouezhioù, eil tro : 10,2%, 3,7 milion a vouezhioù). D'an 3 a viz Meurzh 1933 e voe harzet gant izili ar Gestapo ha bac'het. Er bed a-bezh e voe aozet ur stourmadeg gant al luskad enepfaskour evit ma vefe dieubet. Dont a reas Thälmann da vezañ un arouez eus ar stourm alaman enepnazi, hag ivez eus ar stourm komunour. E-pad Brezel Spagn e oa ur batailhon Alamaned eus ar Brigadennoù Etrebroadel anvet Batailhon Thälmann. Ar ganaouenn Die Thalmann Kolonne, bet skrivet gant Karl Ernst, a veze kanet e-pad Brezel Spagn gante; kanet e voe gant Pete Seeger ivez. Goude bezañ chomet 11 vloaz e toull-bac'h stad Bautzen e voe kaset da Gonzentrazionslager Buchenwald d'ar 17 a viz Eost 1944. Diwar urzh Hitler e voe fuzuilhet en deiz war-lerc'h, hag e gorf marv a voe roet da chas ar c'hamp. Ar propaganda nazi a glaskas lakaat da grediñ e oa bet lazhet abalamour da vombezadeg ar c'hamp d'ar 24 a viz Eost.\nE 1972 e Kuba e teuas an enezenn Cayo Blanco del Sur da vezañ Cayo Ernesto Thaelmann da lavaret eo enezenn Ernst Thälmann, ha profet e voe da DDR en eskemm da wirioù war varc'had ar sukr en Europa.\n↑ 1,0 1,1 ha1,2 Bernhard H. Bayerlein, Mikhaïl Narinski, Brigitte Studer, Serge Wolikow, Moscou-Paris-Berlin - Télégrammes chiffrés du Komintern (1939-1941), Embannadurioù Tallandier, Pariz, Bro-C'hall, 2003, pajenn 567\nAdtapet diwar « https://br.wikipedia.org/w/index.php?title=Ernst_Thälmann&oldid=1988114 »\nKemmoù diwezhañ degaset d'ar bajenn-mañ d'an 23 Ebr 2022, da 19:05.


Archives des Skolioù divyezhek - Bretagne Info\nKalz deus an dud zo kustum mont da zañsal pe da ganañ e Festoù-Noz Treger zo bet mantret o klevet ar c’heloù. Jean-Do Robin zo aet kuit. Brudet ha karet-tre e oa evit e ampartiz da ganañ gant e gomperien Louis Jacques ha Claude Lintañf a lakae an dud da zañsal hardizh war planchodoù ar vro d’ur c’houlz ma oa posubl kanañ war al leurenn.\nMoarvat e vo puilh an testennioù evit derc’hel soñj deus ar skolaer brezhoneg ha deus ar c’huzulier pedagogel, kement en doa graet evit ar brezhoneg en deskadurezh publik.\nOuzhpenn ur c’haner hag ur c’helenner eo bet Jean Dominique Robin, ur stourmer politikel ivez. Ganet e oa e Rostren e 1956. E dad-kozh a oa bet oberiant gant partizaned FTP Kreiz-Breizh koulz hag un eontr dezhañ lazhet e-doug un emgann. Kement se moarvat a vroudas anezhañ evel kalz deus yaouankizoù Breizh d’ar c’houlz-se da vont gant ar vaoisted, oberiant-tre ur poent zo bet. Perzh e oa bet deus ar Yaouankizoù Marksour-Leninour (JCMLF) ur strollad liammet gant ar PCMLF.\nGanet en ur familh uvel en doa klasket a-hed e vuhez ober al liamm etre e garantez evit yezh ar bobl, ar brezhoneg a glevas tro-dro dezhañ en e vugaleaj, hag ar c’hest evit muioc’h a justis sokial hag a zemokratelezh.\nGant e genseurted d’ar c’houlz-se e c’hwezhas war glaou ruz fulor ar yaouankiz pa ne daole ket keuneud en tan gant ar soñj da welet an dispac’h o tostaat buan.\nE 1973 e savas al liseidi enep da lezenn Debré a redie ar baotred da vont d’ober o c’hoñje abretoc’h. E Breizh an holl strolladoù mui pe vui “kleizour” a oa e penn ar stourm, setu m’en em gavas Jean-Do e penn an tropellad liseidi ha skolajidi a dagas kazarn Gwengamp gwarezet gant jañdarmed e-kerzh unan deus ar manifestadegoù niverus a oa bet.\nSetu perak moarvat e oa bet fiziet ennañ gant Dastum bro Dreger rakskrid al levrig az ae gant ar CD/Kasedig « Bro Dreger VI-Kanaouennoù Koñskried ».\nGant ar JCMLF ivez e kemeras perzh er c’houlzadoù skoazell da harpañ “stourmoù ar bobl” : Joint-Français Sant-Brieg, Doux Pederneg…\nN’eus ket kalz tud a oar eo Jañ-Do en doa graet an dresadenn zo war ar skritell amañ dindan embannet e 1974 da harpañ micherourien Korle.\nPa gomze deus an amzer-se e vousc’hoarzhe hag e konte gant plijadur e eñvorennoù en ur gregiñ e frazenn gant « Pa oan Stalinour… » da ziskouez d’an dud e ouie e oa un tammig diamzeriet doareoù zo da soñjal ha da zielfennañ mont en dro ar bed.\nE garantez evit ar brezhoneg a lakaas anezhañ da vont da skolaer, unan deus ar re gentañ e Breizh er bloavezhioù 80 en hentenn bublik. Ne ziloskas ket ar stourm avat hag en em lakaas, asambles gant re all, da stourm en un doare pennek betek tapout digant ministrerezh an deskadurezh an DEUG brezhoneg e 1989. Gant e gamaladed stourm n’o devoa ket bet aon ac’hubiñ aerborzh Sant-Brieg, stankañ ha livañ trenioù, aloubiñ sez ar PS e Roazhon…\nGoude e kendalc’has ouzhpenn d’e vicher da vuheziñ Unvaniezh ar Gelennerien Brezhoneg (UGB) ha reiñ kentelioù brezhoneg a-youl vat e staj KEAV, e lec’h ma plije dezhañ rannañ e ouiziegezh diwar-benn brezhoneg pobl Treger ha Kerne-Uhel pe c’hoazh ar mod da implij kanaouennoù da zeskiñ pe kelenn gwelloc’h hor yezh. Ha ne oa ket an hini kentañ o vont da gousket…\nKalz a vefe da lâret diwar-benn e varregezhioù pedagodel, an dafar en doa fardet evit ar skolaerien hag ar vugale. Graet e vo gwelloc’h gant tud a vicher, kalz a envorennoù plijus o do da rannañ da reiñ ur mennozh deus al labour ramzel kaset a-benn gantañ. Bez e c’hellit bepred lenn al levr diwar-benn Mandela, en doa troet hag embannet gant TES evit priziañ pegen pouezus e oa dezhañ ar stourm enep ar ouennelouriezh.\nE 2003 e oa unan deus aozerien ar vanif veur a stankas straedoù Roazhon e-doug ur vanif istorel evit ar brezhoneg a vodas tro da 15 000 den. Boaz e oa da vont bep bloaz ivez da Naoned da zibuniñ evit unaniezh Breizh hag an demokratelezh.\nEtre 1992 ha 1995 kalz a vretoned a oa bet heskinet gant polis ha justis ar Frañs evit bezañ roet bod da stourmerien ha stourmerezed Bro-Euskal ETA ( Euskadi Ta Askatasuna ). E Bro-Dreger e veze alies Jañ-Do e penn ar c’homiteoù skoazell, eñ e unan a oa bet lakaet dindan evezh gant ar polis ha laosket da vont didamall goude un nebeud deizioù.\nKar ma oa Jañ-Do ur stourmer gant e dreid stanket mat ha gant lorc’hentez ouzhpenn e douaroù Kerne-Uhel ha Treger e oa ivez un etrebroadelour feal. Kalz deus e amzer a roe d’an AFPS e Bro-Dreger hag e plije dezhañ goude bezañ bet e Palestin mont da destenniañ evit e bobl, kriz he zonkad dindan ar beli sionour.\nAbaoe ma oa aet war e leve e talc’he gant e stourmoù. Lemm e oa e deod, ken lemm hag e bluenn, koulz en galleg hag e brezhoneg. Plijout a rae dezhañ reiñ e soñj diwar-benn direizhdedoù ar bed : ar chase, ar brezhoneg, ar skolioù, feulster ar polis, labourerien skarzhet gant Nokia Lannuon… ha da nep a gare e plije dezhañ adlâret « N’on ket Charlie » pe displegañ an diforc’h etre keodedelezh ha broadelezh.\nE 2020 ha 2021 c’hoazh e oa bet gwelet o vanifestiñ evit enebiñ ouzh adreizh al leveoù pe an dañvez lezenn evit ar surentez hollek. Deuet e oa diwar goulenn muzisianed ar CGT da ganañ gant Claude Lintanff ha Louis Jacques Suignard en ur Fest-Noz da rastellat arc’hant evit an dud a rae harz-labour e miz Du 2019 e Louergad, ur gumun en doa graet annez enni.\nUr stourmer sonn, na blije ket dezhañ ar c’honsensus nag ar c’homzoù « politically correct » a oa Jañ-Do Robin.\nEn tu all d’ar marksour kalet a oa rust a-wezhoù e oa un den tener, un den brokus ha sokial-tre, ha memes ma oa un tammig gouez evel ur bleiz, sur ha n’eo ket marteze e oa ur bleiz (ruz) a oa tener e galon, evel titl unan deus al levrioù troet gantañ ha legadet deomp.\nTrugarez da gKSDK evit ar poltredoù tennet deus dielloù ar gelaouenn “Bremañ” ha “Kazetenn Emgann”.


Pajenn:Instructioneu santel ar er gurionnéeu principal ag er religion, 1790.djvu/211 - Wikimammenn\nPajenn:Instructioneu santel ar er gurionnéeu principal ag er religion, 1790.djvu/211\nchongér, a p’en dai gùir en en dès hun Salvér larét tehai : En hani hou tispris, em dispris-mé ; hac en hani em dispris-mé, e zispris Doué me Zad, péhani en dès mèn degassét ar en doar. En disprisance e rér ag en dud a Ilis hac ag er péh e ansaignant, e zou ur merche én hum goll er Religion én hur mésq.\n2.° Réd-è aboeissein d’en dud a Ilis ér péh e seèll hur salvedigueah. Aboeisset d’hou Pugulion spirituel, é-mé S. Paul, ha sèntet doh-t’ai ér péh e lareint teoh : ind ou dès ou deulagad attàu ar-n'ah hac e zihoal dohoh ; rac ma téliant daccor contt de Zoué a hou c’ineanneu. Ne uélér neoah meit raï a dud péré e hum sàu inemp d’ur Person rac ma ra é zevær, péré e gav un taul caër en anjuliein ha gobér er hontrel d’er péh e ansaign. Er sort-ze e zou caus ma couéh vangeance Doué ar er-ré-ral ou souffr hac ou cheleu, Ne fall quet deoh sèntein doh Bugulion mat ha santel ! lamét veint gueneoh, é-mé un Doctor bras (Origén), ha nezè é harrihuou gueneoh en amzér-hont a béhani é conz er Profæt Amos : Me zegassou, é-mé en Eutru-Doué, ur guêrteri ar en doar ; non pas ur guêretri a vara hac a zeur ; mæs ur guêrteri a gonzeu Doué. Deit-è just en amzér-ze bermen. Er vugalé en dès goulènnét er bara a gonzeu-Doué, é-mé Jeremi, ha ne oai hanni de drohein dehai.\nJamæs neoah en aboeissance d’en dud a Ilis ne zeli boud ar goust hou c’inean. Rac mar behai hanni malheurus assès eit hou soli-\nAdtapet diwar « https://br.wikisource.org/w/index.php?title=Pajenn:Instructioneu_santel_ar_er_gurionnéeu_principal_ag_er_religion,_1790.djvu/211&oldid=128750 »\nKemmoù diwezhañ degaset d'ar bajenn-mañ d'an 9 Eos 2018, da 16:07.


Buhez ar Zent. pages 509, 510, 511. Encyclopédie Marikavel.\npages 509, 510, 511\nC'houezekvet devez a viz Gouere\nKentan tra a ra ar vamm d'he bugel, dal ma teu war an douar-man, eo e wiskan.\nAr Skritur Zantel, evit rei d'imp da anaout pebe karante he devoa Anna evit he mab Samuel, a zesk d'imp he devoa grêt he-unan eur zaë gaer d'ezan. Ar Werc'hez Vari a reas ive eur zaë da Jezuz.\n» Mes n'eo ket awalc'h d'ezi gwiskan he Mab Doue hepken; Mari a zo Mamm d'an holl gristenien, ha da bep-hini aneze he deus roët eur gwiskarnant, Skapular Karmel. (1)»\nAr C'harmel a zo unan eus braoan ha pinvidikan meneiou a zo er Palestin. Ar Skritur Zantel a gomz eus e drevajou seder, hag lsaias, evit rei da anaout, pegen kaer evije Mab Doue en em c'hrêt den, a lavare: «Gloar al Liban a vezo roët d'ezan, gant gened ar C'harmel hag ar Saron.»\nWar Mene Karmel eo e vevas Elias hag Elize, hag o diskibien a zavas, war e gern, ar chapel gentan a zo bet sa vêt war an douar en enor d'ar Werc'hez. Abalamour da ze e oent hanvet, dre hirr amzer, «Breudeur santzs Mari Mené-Karmel.»\nP'en em dôlas ar Vuzulmaned da wallgas ar gristenien, leaned Mene-Karmel a deuas da chom en broiou ar c'huz-heol (1245). O Urz a oe brudet, dreist-oll en Bro-Zôz.\nEur manac'h santel, eur zôz. e hano Simon Stock, a oa neuze en e benn. Koz oa, tremenet e bevar-ugent vla gantan, hag aboue pell amzer, e c'houlenne ouz an Itron-Varia eur c'hras kaer bennak evit e Urz a oa, eur pennad a oa, tôl-distôl dre ar bed.\nHogen, en noz arôk gouel santez Mari Mene-Karmel (1251), ec'h astenne e bedennou hag e lavare da Vamm Doue : «O bleunien ar C'harmel, splander an nenv, mamm ha gwerc'hez, mamm leun a garante ha bepred gwerc'hez, stereden ar mor, roët eur c'hras dispar bennak da leaned Karmel, ho pugale.»\nHag e pedas en doare-ze betek goulou-de. Da zav-heol, an Itron-Varia a 'n em ziskouezas d'ezan, bochadou êle war he zro, en kreiz eur sklerijen skedus; gwiskamant leanezed Karmel a oa ganti; he dremm a oa laouen, ha war he fenn eur gurunen aour a lufre. En he dorn e oa skapular Urz Karmel; en em gavet en kichen ar zant, e tôlas anezan war e ziskoa :\n«Ma mab, emezi, kemer ar gwiskamant-se, evel eun testeni eus ar grasou kaer am eus bet evidout hag evit ar re holl a zo en Urz Karmel. Kement hini a varvo gant ar shapular-se ne gouezo ket en tan an ifern.»\nEr bla 1314, da varo Klemant V, Kador sant Per a chomas goullo daou vla, tri miz ha seitek devez. Ar c'hardinal Jakez Osa a oa glac'haret o welet trubuilhou an Iliz, hag a bede ar Werc'hez d'o berrât. Eun nozvez, Mamm Doue a lavaras d'ezan e oa o vont da vezan hanvet da vikêl Jezuz-Krist, hag e renkje, dal ma vije azezet war Gador sant Per, embann dre ar bed holl e tennje eus ar purgator, d'ar zadorn kentan war-lerc'h o maro, ar re a vije en breuriez skapular Karmel, gant m'o dije miret o glanded, pep-hini herve e stad, ha lavaret bemde he ofis bihan,'pe grêt vijil da verc'her ha da zadorn en he enor.\nAn de war-lerc'h, (7 a viz eost 1316), Jakez Osa a oa hanvet da bab, hag a gemere an hano a Yan XXII; e gentan preder a oe embann, dre ar bed kristen, induljans ar zadorn.\nMeur a dra a zo tremenet aboue m'eo digouezet ar burzudou-ze, nemet ar fianz en skapular Karmel hag en e c'halloud ne dremenont ket.\nDigaset en deus ar yec'hed d'ar re glanv; mouget en deus tâniou-gwall; miret en deus diouz pep droug martoloded war ar mor en kounnar, ha soudarded war an dachen a vrezel; tennet en deus eus adre skilfou an drouk-spered ar brasan pec'herien. Kemeronp eta skapular Karmel ha dalc'homp d'ezan; n'eo ket red binnigan nemet ar c'hentan a gemerer. An neb a zo bet eur pennad amzer heb hen dougen, a c'hell hen adkemer, hep ma vefe red d'ezan e vinnigan a-neve.\n(1) An O. Chatton, Levr Bugale Mari.\nMari, pa 'z oc'h lezhanvet sikour ar gristenien,\nEvit hoc'h holl vugale, ni ray d'ec'h eur beden :\nPlijet ganec'h o diwall diouz pep droug er bed-man,\nHag o c'haset d'an nenvou, en o heur divezan.


Emgann Strizh-mor Korea - Wikipedia\nEmgann Strizh-mor Korea\nAr vag sukorean PC-701 Pak Tu San.\nEmgann war vor Pusan pe Emgann Strizh-mor Korea zo bet un emgann etre daou lestr-brezel e penn kentañ Brezel Korea. D'ar 25–26 a viz Even 1950 e oa bet ur c'hrogad etre morlu Sukorea ha morlu Norzhkorea. Un dezouger soudarded norzhkorean gant war-dro 600 betek 1000 soudard en e vourzh, hervez ar mammennoù, a oa bet o klask dilestrañ e porzh Busan met taget e voe gant ur vag eus ar morlu sukorean ha kaset d'ar strad. Bez e voe unan eus kentañ emgannoù war vor ar brezel. Gwelet e vez evel un trec'h strategel bras gant Korea ar Su hiziv-an-deiz.\nLu Sukorea a oa tost da vezañ riñset. Darn eus ar vro a oa bet aloubet gant an nerzhioù komunour. Ar re-se a oa bet o soñjal tagañ nerzhioù Sukorea dre an a-dreñv. Evit en ober e oa ezhomm eus ur porzh bras. Soñjet o doa en hini Busan. Kaset e oa bet ur vag dezougen evit klask dilestrañ un nebeud kantadoù soudarded er porzh a oa hep difenn pe dost. Siwazh evit Norzhkorea e oa bet gwelet ar vag e-pad an noz gant ur vag brezel eus Sukorea. Goude un emgann 20 munut e oa bet kaset ar vag dezougen d'ar strad.\nMeurzh 1950 en Hawaii (Pearl Harbor), adarmadeg ar vag brezel PC-701 Pak Tu San.\nMa vije deuet al lu norzhkorean eus e daol, e vez laret gant lod istorourien e vefe bet gounezet Brezel Korea ganto.\nAdtapet diwar « https://br.wikipedia.org/w/index.php?title=Emgann_Strizh-mor_Korea&oldid=1774320 »\nKemmoù diwezhañ degaset d'ar bajenn-mañ d'an 4 Du 2017, da 15:59.


Vikram Chandra - Wikipedia\nVikram Chandra (New Delhi, 1961) a zo ur skrivagner indian en deus bet tapet meur a briz ha meleudi ar vurutullerien evit e romantoù hag e zanevelloù. Dimezet eo gant ar skrivagnerez Melanie Abrams. An daou anezho a gelenn ar sevel skridoù faltazi (creative writing) e skol-veur Kalifornia, Berkeley. Chandra a vez o chom etre Mumbai hag Oakland, (Kalifornia).\nChandra a zo ganet e New Delhi e 1961. E vamm (Kamna Chandra) he deus skrivet meur a film hindi (en o zouez Prem Rog ha 1942: A Love Story) ha pezhioù-c’hoari ivez. Unan eus e c’hoarezed, Tanuja Chandra, a zo sevenerez filmoù, ha meur a film he deus sevenet, en o zouez Sur ha Sangharsh. Anupama Chopra, ur c’hoar all dezhañ, a zo burutellerez sinema ha skrivañ a ra evit NDTV.\nChandra a zo bet skoliataet e lise Mayo College (Ajmer, Rajasthan), hag e St. Xavier’s College (Mumbai). Pa oa studier ez eas d’ar Stadoù-Unanet, hag e aotregezh a dapas e Pomona College (Claremont, Kalifornia), tapout a reas ivez e aotreegezh saozneg war ar sevel skridoù faltazi gant meneg mat-tre. Chandra a yeas goude-se da skol sinema Columbia University (New York), met chom a reas a-sav gant e studioù evit gellout skrivañ e romant kentañ. E vestroniezh a dapas goude bezañ heuliet stalioù skrivañ (Writing Seminars) e skol-veur Johns Hopkins e 1987.\nRed Earth and Pouring Rain eo titl romant kentañ Vikram Chandra. Diazezet eo war skridbuhez James Skinner, ur soudard saoz-indian eus an XIXvet kantved.\nMeur a vloavezh en deus bet ezhomm Chandra evit e skrivañ, e-keit ma oa e skol-veur Johns Hopkins hag e skol-veur Houston. Diazezet en an titl diwar ur barzhoneg tennet eus Kuruntokai, un dastumadeg barzhonegoù karantez tamoul. Embannet eo bet e 1995 gant Penguin Books (India); Faber and Faber (Rouantelezh-Unanet) ha Little, Brown (Stadoù-Unanet). (Prizioù : the Commonwealth Writers Prize for Best First Book, David Higham Prize for Fiction)\nLove and Longing in Bombay a zo bet embannet e 1997 gant ar memes tiez-embann ha Red Earth and Pouring Rain. Un dastumadeg danevelloù eo.(Priz : the Commonwealth Writers Prize for Best Book)\nE 2000 en deus Vikram Chandra kensinet gant Suketu Mehta ur film doare Bollywood anvet Mission Kashmir. Sevenet eo bet gant e vreur-kaer, Vidhu Vinod Chopra e anv.\nSacred Games, romant diwezhañ Chandra, a zo bet embannet e 2006. E Mumbai e c’hoarvez an istor, ha heuliañ a reer enklask ar poliser Sartaj Singh, unan eus tudennoù Love and Longing in Bombay.\nLec'hienn Vikram Chandra\nAdtapet diwar « https://br.wikipedia.org/w/index.php?title=Vikram_Chandra&oldid=1820090 »\nKemmoù diwezhañ degaset d'ar bajenn-mañ d'an 8 Gen 2019, da 18:11.


Gwriadenn velen arouezius tro-dro ar seul\nMerk dindan ar seul\nDr. Martens a zo ur merk botoù-lêr bet savet er penn-kentañ evel botoù ortopedek, ha bet implijet da heul evel botoù-surentez gant micherourien. Anavezet eo ivez dindan meur a anv all evel Doc Martens, Docs pe DM's.\nIjinet eo bet ar botoù gant ar mezeg alaman Klaus Maertens e-pad an eil brezel bed. E 1945 e c’hloazas e ufern e-keit ma oa o skiañ. Re ziaes e oa dezhañ e votoù arme, neuze e profitas eus e brantad diglañvadur a-benn sevel ur votez nevez : finoc’h al lêr, avelet ar seul ha milimetret ivez, a-benn gwelout penaos ec’h uzfe. Hervez lod e vefe bet ar votez ortopedek kentañ. Perc’henn war ar merk eo c’hoazh familh Dr Maertens, savet ha gwerzhet e vez ar botoù gant an embregerezh Grigg's Ltd, (Northampton).\nD’ar 1añ a viz Ebrel 1960 e voe krouet ar votez kentañ a vefe gwerzhet d’an holl, anvet e voe 1460 (1-4-60). Ar votez-se (8 toull, seul PVC ha gwalenn uhel) a zeuas da vezañ arouez ar merk. E 2000 eo bet adc’hraet ha gwerzhet en-dro, ouzhpennet ez eus bet tresadenn mod sinat un aerouant, anvet eo bet "millenium edition".\nE dibenn ar bloavezhioù 1970 e voe gwisket ar botoù Doc Martens gant punked vrudet evel Sid Vicious. Tamm-ha-tamm eo an holl bunked hag ar skinheaded a wiskas anezho. Bet e oa bet botez al labourerien, dont a reas da vezañ hini ar re yaouank. Tamm-ha-tamm e voe tizhet ar peurrest eus ar gevredigezh er bloavezhioù 1980. Nebeutoc’h e vez gwerzhet abaoe ar bloavezhioù 1990 : a c’hiz kozh e seblante ar botoù bezañ, dreist-holl keñveriet gant ar botoù sport. Neuze e klaskas pennoù ar merk ijinañ botoù stummoù nevez dezho, en ur zoujañ bepred ouzh perzhioù ar botoù hengounel : lêr tev, penn ront, seul PVC gant gwriadenn Goodyear, teodenn danvez ha gwriadenn ar seul gant neud. Met ar botoù nevez ne blijont ket dre ret d’ar re boaz da wiskañ botoù Doc Martens, hag ar botoù a reer klasel anezho eo ar re a vez gwerzhet ar muiañ hiziv an deiz. Hiziv an deiz e kaver neuze botoù Doc Martens liesseurt : ar re orin, met ivez sandalennoù pe c’hoazh botezennoù.\nAet eo war fallaat stad Grigg's a-fet arc’hant abaoe dibenn ar bloavezhioù 1990. Setu perak e vez produet lod brasañ ar botoù en Azia (Sina, Thailand, Indonezia) abaoe 2003. LAl labouradeg orin, staliet e Wollaston (Northamptonshire) a ya bepred en-dro, hag eno e vez produet 1000 re votoù bep sizhun. Warno ez eo skrivet Made In England.\nPerzhioù dibar[kemmañ | kemmañ ar vammenn]\nAr votez Dr. Martens klasel a zo ur votez lêr gant ur seul PVC. Gwriadennoù al lêr war ar seul a zo melen. Un deodenn zu a vez e penn uhelañ pep botez, skrivet e melen warni "Dr. Martens" pe "AirWair". War botoù zo e vez ouzhpennet ur glorenn houarn.\nUr re votoù Dr. Martens. Ar wriadenn velen tro-dro ar seul a weler\nTeodenn e penn ar votez\nBotoù Doc Martens liesseurt\nTud gant o botoù Doc Martens\nE miz Mae 2007 ez eus bet savet ur prantad bruderezh er Rouantelezh-Unanet. Implijet ez eus bet skeudennoù ikonennoù rock marv evel Kurt Cobain, Sid Vicious, Joe Strummer ha Joey Ramone : an holl anezho er baradoz, gwisket gant botoù Dr. Martens. Met displijet eo bet Courtney Love neuze n’eo ket bet skignet ar bruderezh a-benn ar fin.\nAdtapet diwar « https://br.wikipedia.org/w/index.php?title=Dr._Martens&oldid=1824375 »\nKemmoù diwezhañ degaset d'ar bajenn-mañ d'an 10 Gen 2019, da 22:00.


Flias - Wikipedia\n(Adkaset eus Fliasus)\nFlias (henc'hresianeg : Φλιας, Phlias, latinekaet e Phliasus) zo mab da Ariadne ha da z-Dionysos, hervez Hyginus. \nHervez Pausanias (en e levr II, pa ra anv eus Fliasia), n'eo ket Ariadne met Araithyrea, merc'h Aras, diazezer ar vro, an hini eo mamm Fliasos. Kenderc'hel a ra evel-henn (II, 12, 6) : "N'on ket evit krediñ tamm ebet e vefe Flias, a roas un trede anv d'ar vro, mab Keisos, mab Temenos, evel ma lâr Argianed ; gouzout a ran avat e lavarer e oa mab da z-Dionysos, hag e lavarer ivez e voe eus ar re a veajas war al lestr Argo". Pausanias a ra dave da Apollonios Rodos (I, 115-117) a ra eus Flias mab Dionysos, a orin eus kêr Araithyreia .\nChom a ra daou dra da zisplegañ : a) perak e ra Hyginus mamm Flias eus Ariadne ? An eeunañ e vefe soñjal eo bet degaset anv Ariadne gant hini Dionysos en un doare naturel (s.o. § 19 e-lec'h ma c'hoari ar memes tra evit Eurymedon, mab Minos hag an nimfenn Paria, hervez Apollodoros, (III, 7). b) Petra eo orin an hengoun a ra un Tebad anezhañ e lec'h ur Pelopponesiad ? An eeunañ e vefe soñjal eo bet kemmesket kêr Airythrea hag ar stêr Asopos zo e Boiotia gant Araithyrea ha stêr Asopos a gaver er Fliasia. Ouzhpenn ez eo Dionysos zo muioc'h beotiaad evit peloponnesiad.\n↑ Phliasus Liberi patris et Ariadnes Minois filiae filius, ex urbe Phliunte, quae est in Peloponneso, alii aiunt Thebanum. Fliasus, mab Liber Pater hag Ariadne, merc'h Minos, eus kêr Fliounte, a zo er Peloponnesos ; lod all a lâr e oa Tebad. Hyginus, Fabulae XIV 10\n↑ Gwelet ivez Ilias, II, 571 ha Strabon, 8, 6)\nAdtapet diwar « https://br.wikipedia.org/w/index.php?title=Flias&oldid=1767065 »\nKemmoù diwezhañ degaset d'ar bajenn-mañ d'an 30 Eos 2017, da 12:51.


Pajenn:Le Clerc - Ma beaj Londrez, 1910.djvu/13 - Wikimammenn\nPajenn:Le Clerc - Ma beaj Londrez, 1910.djvu/13\nn’he devoa ket c’hoaz, evel m’he deus hirie, an hano a Vreiz-Vihan. Iverzon a oa hanvet Hiberni gant ar Romaned.\nAr Romaned-se, a oa dija kement a boblo en o domani, a fellas d’ê ive lakat o c’hraban war broio ar Gelted.\nHini ar C’halloed a skrapjont da gentan : hanter-kant vlâ arôk donedigez hon Zalver e welomp anê o kemer troad dre oll enni, betek en gourenez Arvor. Ha dre-oll, ar gwasan ’zo, e vougent ar spered keltiek. Yez ar vro zoken na harz ket oute : trec’het ê gant al latin, o yez i : al latin-ze a gemero, pa vo bet drailhet ha dislivet, an hano a c’halleg.\nKant vlâ goude, da laret ê, hanter-kant vlâ goude donedigez Jezus-Krist, eman ive ar Romaned en Breiz, hag int doujet hep dale gant an oll. Esaat a ra ar Vretoned stourm oute : mes, dre ma n’int ket a grenn evit en em glevet, e plegont abret. Mirout a reont koulskoude spered o gouenn, yez ha gizio : abalamour ma oant kaletoc’h a benn evit Kelted Bro-C’hall, ne roent ket kement a grog d’ar spered latin.\nKelted Iverzon, avat, na weljont gwej ebet ar Romaned en o bro. Kaeroc’h so : int eo ac’h eas d’o heskinan en o enezen Breiz. Eul loden anê, Skosiz o hano, a dreuzas ar mor hag ac’h eas da chom er c’hourenez a ra evel eul lost da enez Vreiz war du an hanter-noz. Kaledoni eo an hano a roe ar Romaned d’ar chorn douar-ze. Mes aboe ma oe bet kemeret gant Skosiz, e tougas an hano a Vro-Skos. N’ankouaomp ket ec’h ê Gaeled Skosiz, penegwir e teuont eus Iverzon, hag ec’h int dre-ze breudeur a ouenn hag a yez da Iverzoniz.\nEus o bro neve, eur vro dosennek elec’h ma oa\nAdtapet diwar « https://br.wikisource.org/w/index.php?title=Pajenn:Le_Clerc_-_Ma_beaj_Londrez,_1910.djvu/13&oldid=149985 »\nKemmoù diwezhañ degaset d'ar bajenn-mañ d'an 27 C'hwe 2019, da 17:12.


Herminig ar roue Konan - Wikimammenn\nTi moulerez Sant-Gwilherm, 1909 (p. 134-140)\n◄ Gwrac’h an aochou Herminig ar roue Konan Penaos e teuas eur geriaden da veza eul lanneg ►\nDioc’h eun tu, ar c’hampadur a yoa gwaskedet gant eur c’hoad tenval ha sioul ; dioc’h a n tu-all, betek an dremwel, ne weled nemet prajeier, runiou hag eun nebeut lanneier. Enno e weled o sevel lorc’hus o fenn war zu an env, ar meinhir hag ar peulvanou, c’hoant ganto d’en em zevel uhelloc’h c’hoaz dirak kan dud estren ze evit stanka an hent outo, evit miret na vresfent mui pelloc’h douar sakr an Arvor. Goude beza chomet eur pennad brao, nec’het a-walc’h, da zellet ouz ar mein iskis-se, Konan hag e vignoned a gendalc’has gant o hent.\nHa setu m’en em gavchont dirak eur ster ledan, dieas kenan da dreiza…\n— « Nec’het oun », eme ar prinz.\n— « Dizroomp war hor c’hiz », eme ar re-all.\n— « Dizrei ?… Biken !… Kentoc’h e tremenen ar ster diwar neun. »\nKendelc’her a rejont c’hoaz eur pennad gant o hent, o klaskeun treiz bennak da dreuzi ar ster, pa glevchont evel eur glemmaden.\n— « Petra eo ar vouez klemmus-se am eus klevet ? » a c’houlennas Konan o trei ouz e dud.\n— « N’em eus klevet netra, aotrou ! » eme unan.\n— « Faziet oc’h bet, kredabl, aotrou ! » eme unan-all.\nHag ez ejont a-nevez en hent. A benn eur pennad, Konan a jomas adarre a-zav.\n— « E gwirionez, emezan, ne fazian tamm ebet… Selaouit c’houi hoc’h-unan… »\nHoll e chomjont da zelaou. Klevet a reant mat brema klemmou goustat ha skiltrus hag a deue betek o diskouarn.\n— « Sellit ! eme ar prins breton, al loenig koant-se eo a glevemp oc’h huanadi. Gouliet e rank beza, rak doare en deus da c’houzanv kalz. »\nHag o koms evel-se, Konan a ziskouez d’e vignoned eul loenig bihan, bihan tre, gwisket gant eur zae wenn-kann, nemet beg e lost a yoa du.\n— « Na kaerat loen ! eme Konan, na me garche e dapa evit hel louzaoui ! »\n— « Al loenig-se, eme unan eus ar vrezellourien, a zo eun herminig. N’eo gouliet e doare ebet, aotrou. C’hoant en deus da dreuzi ar ster. Hag evel n’hell ket hen ober hep stlabeza e zae wenn, ec’h en em ro da ouela : gwell eo gantan mervel eget en em zaotri ! »\n— « Me a zo o vont da esa e dapout ! O pebeuz loenig brao ! »\nHa setu Konan o vont war zu ennan. O klask tec’het, an herminig a reas eul lamm e kreiz al lec’hid, ha kerkent e laoskas eur youc’haden skiltrus, he zroad a yoa stlabezet oll, hag e teuas war he c’hiz d’en em deurel etre daouarn astennet ar prins Konan.\n— « O herminig koant ! » eme Konan o tremen e zourn war he c’hein hag o secha he zroad gant eun tachad eus e vantel. Ha kerkent he zroad a deuas da veza gwenn-kann evel diagent.\nAn herminig anaoudek a reas eur zell karantezus ouz Konan evel p’he divije bet c’hoant da lavaret d’ezan : Bennoz Doue !\nEno ec’h echuas e veach, mall oa gantan distrei da gaout e dud evit diskouez d’ezo e gavaden. An herminig he-unan ne glaske mui tec’hel, evel pa vije deuet da veza donv en eun taol.\nA-c’houdevez, Konan a zalc’has mat d’e herminig, hag houma eus he zu a zalc’he tost d’ar prins ; heuilha rea anezan e pep leac’h, evel eur c’hi mat.\nMeur a vloavez a-c’houdevez, ar gwasker Maksim a falvezas d’ezan gopra ’ar prins yaouank breton evit an taoliou kaer en doa great eus azalek Dol betek an Naoned o trec’hi e enebourien ; hag e roas d’ezan Bro-Arvor e leve.\nEvel gouarner, Konan Meriadeg a glaskas atao ober ar muia ’r gwella a vad d’e zujidi. ha setu penaos e teuas da veza karet meurbed gant an holl Arvoriz, betek zoken kinnig d’ezan an hano hag ar garg a roue. Konan n’oa ken nemet dug betek neuze. Gant kalz a blijadur ec’h asantas kemeret an hano hag ar garg a roue an Arvor. Maksim n’esaas tamm ebet miret outan d’hen ober, rak m’en doa ar garg pell a yoa.\nAn Arvoriz a oe eürus gant Konan. Rei a reas d’ezo o frankiz gwechall, ha beza o devoe o lezennou d’ezo o-unan.\nAzalek neuze, Tramoriz deuet da heul Konan Meriadeg hag an Arvoriz ne rejont nemet eur bobl. Roet e oe d’ezo an hano a Vretoned Arvoriz, hag hizio o hanver Bretoned pe Breiziz. Liammou start a gerentiez a unane Arvoriz ha Breiziz Tramor ; en em welet a reant alies, hag alies ivez o historierien ne reont anezo nemet eur bobl hepken, ar Bobl geltiek.\nMes, petra oa deuet herminig ar roue Konan da veza epad ar c’houlz-se ?\nEun dervez brezel, al loenig brao, hag a garie kalz e vestr Konan, a gwitaas telten ar prins, en despet d’an holl lazigou a rea d’ezan Darera, gwreg ar brezellour, ha Gwenola e verc’h ; ar re-ma o doa great pep tra evit e zerc’hel.\nGaloupet he devoa an herminig, galoupet eus holl nerz he divesker betek an dachen a vrezel, da gaout ar prins roue Konan.\nAr vrezellourien a anavezas anezi a-bell, dioc’h he zae wenn :\n— « Herminig Konan ! » emezo holl war eun dro.\nAr roue a vousc’hoarzas, hag a oe evel laouenneat ha kennerzet o welet e herminig ; skei a reas ker kalet war e enebourien ma kemerjont holl an tec’h evel pa vijent spontet.\nAr vrezellourien a deuas d’o zachen a ziskuiz o tougen ganto an herminig gant kalz a enor.\n— « Pokit c’hoaz eur wech da Wennig, c’houi, Darera, ha c’houi ivez, va merc’hedigou karet, a lavaras Konan o tisken an herminig d’an douar. Pa’z eo digouezet en hon touez edomp o vont da gila ; hogen, ar gwel hepken eus al loenig benniget en deus roet d’eomp nerz-kalon hag hon deus evel-se roet lamm d’an enebourien divadez. »\nGwennig a oe karget a bokou hag a lazigou. Bep seurt enoriou a oe rentet d’ezi c’hoaz gant ar vugale a zouge anezi endro d’an delten, e-giz ma rea ar zoudarded goude an emgann.\nAzalek neuze e oe miret eur c’hougn d’an her minig e telten ar roue. Pa oa deuet an noz e oe kaset di da loja, hag an holl a yeas kwit goude beza hetet nosvez vat d’ezi.\nGwenola vihan a bokas betek teir gwech d’an herminig, kement. a boan he devoa o tispartia diouti. Eun dra bennak a yoa marteze o lavaret d’ezi ez oa eun darvoud bennak o vont da zigouezout gant he loenig epad an noz. Koulskoude, evit senti ouz he breudeur hag he c’hoarezed, Gwenola a dec’has evel ar re all.\nKerkent ha goulou deiz edo an tiegez war zao. Klevet e oe eur vouezig klemmus e kichen dor an delten. Gwenola eo a oe da genta oc’h anavezout mouez he Gwennig ker. Digoret an nor, petra oe gwelet ? Gwennig astennet war an douar, ker kailharet ma vije bet dies-bras d’eun diaveziad gouzout petra oa. Kredi a c’hellede oa bet soubet en eur poull anouez.\n— « Gwennig ! o Gwennig paour ! » eme ar vugale dare da ouela.\nLagad Konan a yoa entanet, hag e selle piz endro d’ezan. Klask a rea an digalon, rak, hep douetans, great e oa bet an taol gant unan bennak a dost, enebour d’ezan. An herminig vat a reas eur zell truezus ha mantret ouz he mestr karantezus, ar roue Konan, ha prestik goude e varvas.\nSoudarded Konan a zigasas dirak o mestr eur spier kavet ganto o rodellat wardro an teltennou. An aon rak ar maro a reas d’an den ma anzav en doa e gwirionez soubet Gwennig an anouez : gouzout a rea ervad e varvche gant an anken o welet he zae wenn mastaret en doare-ze ; gouzout a rea ivez e raje kalz poan da Gonan, e enebour.\nAdtapet diwar « https://br.wikisource.org/w/index.php?title=Herminig_ar_roue_Konan&oldid=157988 »\nKemmoù diwezhañ degaset d'ar bajenn-mañ d'an 7 Ebr 2020, da 17:12.


Den ne'm dae hep droug\nha kêr vrasañ Dinedin\nYezhoù anavezet Saozneg\nGouezeleg Skos (ofisiel: akta 2004)\nStad riel Rouantelezh-Unanet\nen un unpenniezh bonreizhel\nKentañ ministr Nicola Sturgeon\n• Unvaniezh gant Bro-Saoz\nMoneiz Lur sterling (£)\nGorread 78 782 km²\n1.9% a zour\nPoblañs 5,463,30 (istimet e 2019)\n• Dre zen Istimet e 2019\n• Hañv (DST) UTC\nKod ISO 3166 GB-SCT\nInternet ccTLD .uk\nPenn-kentañ he istorAozañ\nN'ouzer ket ma oa tud o chom war dachenn Bro-Skos a-raok krennoadvezh ar maen peogwir eo bet distrujet pep roud gant ar skorn e-pad ar skornerezh. Krediñ a reer eo deuet ar chaseourien-dastumerien kentañ war-dro 12 800 bloaz a-raokomp goude ar skornerezh diwezhañ,. Savet e voe bet ganto an tiez kentañ anavezet e Bro-Skos war-dro 9500 bloaz a-raok hon amzer hag ar c'hêriadennoù war-dro 6000 bloaz zo. En Inizi Orc'h edo kêriadenn Skara Brae a zo ur gêriadenn miret mat gant an amzer hag a zeu eus an Neolitik. Tiez ha savadurioù-all savet e maen a zo bet kavet en Inizi hag ar skiantourien a gred ez eo peogwir ne oa ket gwez a-walc'h er c'hontrol eus an douaroù bras evit sevel e gwez.\nLevezon ar RomanedAozañ\nEus Scotia da AlbaAozañ\nPa yeas kuit ar Romaned eus Enez Vreizh a voe bet diazezet pevar lodenn sevenadurel e Bro-Skos, hini ar Bikted, hini an Iwerzhoniz eus Dál Riata, hini ar Vrezhoned hag hini an Angled. Ebarzhet e vez al lodenn greisteiz eus Bro-Skos en Hen Ogledd ("Hanternoz Kozh"), un anv implijet evit komz eus tachenn hanternoshañ ar Vrezhoned, gant rouantelezhioù Rheged, Strat Clut, Gododdin, Bernikia, Ebrauc hag Elmet. Hervez skridoù eus an IXvet kantved pe eus an Xvet kantved e voe bet krouet rouantelezh Dál Riata e-kreiz ar VIvet kantved gant tud Iwerzhon, met an dezenn-se zo sellet a-dreuz gant henoniezhourien-zo abaoe un nebeud bloavezhioù, o lavarout n'eus roudoù ebet na eus un aloubadeg na eus tud o fiñval e korn-mañ eus Bro-Skos.\nE-keñver an armerzh hag ar sevenadur a oa ar cheñchamantoù-mañ. Dont a reas ar cheñchamantoù-mañ dindan ren David Iañ hag e Zispar Davidel. Dont a reas ar C'hladdalc'helezh e Bro-Skos gant diazez ur gouarnamant gwir hag anaoudegezh ar c'hêrioù kentañ. An nevezioù-mañ, ha donedigezh tud Iliz eus Normandi, Bro-C'hall pe Vro-Saoz a skoazellas ivez an unvanidigezh sevenadurel. Kreiz ar rouantelezh kozh a zeuas da vezañ saozneger evel kreisteiz Firth Forth pa viras peurrest ar vro e yezh c'houezelek. Dindan ren Norvegia a oa an Inizi, betek 1468,, ha dre-se a virjont ar yezh norsek. Mont a reas yezh kozh ar Strat Clut, ar c'hambrieg, da get war-dro 1100-1200. Etre an XIIvet kantved ha deroù ar XIVvet kantved a dremenas e Bro-Skos ur mare stabil, gant peoc'h etrezi hag ar Saozon. Diazezet mat a oa ar c'henwerzh hag al liammoù deskadurezh gant an douaroù-bras ha meneget e vez alies anv Yann Duns Scotus evel unan eus ar bennprederourien en Europa d'ar mare-se.\nBro-Skos e barr-amzerAozañ\nKenderc'hel a reas ar brezel etre Bro-Saoz ha Bro-Skos e-pad bloavezhioù goude marv Roberzh Bruce. Ouzhpenn se vrezelas an tiegezhioù Bruce ha Comyn/Balliol evit ar gurunenn betek kreiz ar XIVvet kantved. Daoust ma trec'has tiegezh Bruce e varvas David II dihêr o lezel e hanter-niz Roberzh II da vont da roue en ur diazezañ tiegezh Stewart,. Ren a reas ar Stewartet Bro-Skos betek fin ar Grennamzer hag ouzhpenn. Evel Breizh ur c'hantved war-lerc'h e vevas Bro-Skos daou gantved aour betek ar Reform. Akt an Deskadurezh sinet e 1496 a lakaas da bleustriñ ar sistem deskadurezh publik kentañ abaoe Sparta e Henc'hres. An amzerioù-se a badas daoust ar brezelioù etre Bro-Skos ha Bro-Saoz, an diforc'h o kreskiñ etre an Highlands hag al Lowlands ha meur a vinorelezh ar roue.\nWar an hent betek unvanidigezh gant Bro-SaozAozañ\nPa varvas Elesbed Iañ e 1603 a yeas kurunenn Bro-Saoz da Jakez VI. Mont a reas kuit eus Dinedin da Londrez evit bezañ kurunet roue Bro-Saoz hag Iwerzhon, met chom a reas Bro-Skos ur vro dizalc'h, en anv da nebeutañ, nemet e-pad mare Commonwealth Bro-Saoz, Bro-Skos hag Iwerzhon. E-pad ar prantad etre marv Jakez VI hag an Eil dispac'h saoz e voe kudennoù bras etre ar roue hag ar c'hCovenanters diwar-benn ren an Iliz. Gant an dispac'h e tec'has kuit Jakez VII da Vro-C'hall o vezañ erlec'hiet ouzh Gwilherm III ha Mari II. Evel-se e voe echu gant an tiegezh skos ar an Inizi. E-pad an dek vloaz diwezhañ ar XVIIvet kantved e voe un naonegezh a vihanaas poblañs skos da 20% nebeutoc'h. Ouzhpenn se e voe bet un afer freuz-stal spontus war ur raktres trevadenniñ e Panama e-lec'h ma o doa lakaet pep perc'henner douar e Bro-Skos arc'hant, ar pezh a lakaas an nobled o doa kollet arc'hant da souten unvaniezh gant Bro-Skos,.\nUr mare aour dindan lezenn LondrezAozañ\nBro-Skos o soñjal e-barzh doare an unvanidigezhAozañ\nGoude 1945 e teuas ar chudennoù en-dro dre gevezus ar broioù estren ha kudennoù ar greanterezh pounner. Ne voe nemet abaoe un nebeud dekvloaziadoù e voe gwelet fin an enkadenn gant dizoloiñ an eoul-maen e Mor an Norzh pe an teknikoù nevez (Silicon Glen). Dont a reas Bro-Skos d'an energiezhioù nevez bloavezhioù zo ivez. Armerzh Bro-Skos a zo digreantelezet bremañ ha troet ouzh ar servijoù, ar servikoù arc'hant dreist-holl.\nUn emrenerezh a-zarn a zo da Vro-Skos e-barzh ar R-U, ha roet eo da welout e Parlamant Westminster ivez. Rannet eo tammoù eus ar galloudoù oberiant ha lezennat d'ar Gouarnamant Skos ha d'ar Parlamant Skos e Holyrood e Dinedin. Mirout a ra Parlamant ar Rouantelezh-Unanet galloudoù deskrivet e-barzh ar Scotland Act 1998 evel sujedoù miret. Ar galloudoù-mañ a zo, da skouer, sevel tailhoù ar R-U, diwallerezh sokial, an arme, ar darempredoù etrevroadel ha skignañ ar skinwel hag ar skingomz. Emañ Parlamant Skos e penn ar jeu evit ar sujedoù-all ha galloud a ra cheñch an tailhoù un nebeud. Meneget eo bet da BBC Scotland gant Gordon Brown, ez-Kentañ Maodiern, e vije roet da Vro-Skos muioc'h a c'halloudoù e-keñver an tailhoù.\nDouaroniezh hag istor naturelAozañ\nPlantoù ha loenedAozañ\nArmerzh ha danadeiladAozañ\nAdtapet diwar « https://br.wikipedia.org/w/index.php?title=Bro-Skos&oldid=1986661 »\nKemm diwezhañ d'an 19 Ebr 2022 da 05:42\nKemmoù diwezhañ degaset d'ar bajenn-mañ d'an 19 Ebr 2022, da 05:42.


Paol Tars - Wikipedia\n(Adkaset eus Sant Paol Tarsos)\nPaol, livet gant Rembrandt.\nDelwenn Sant-Paol, er Vatikan.\nPaol Tars ( pe Paol Tarsos), hervez e anv kristen, pe Saul hervez e anv kentañ, pe Sant Paol evel ma vez graet anezhañ gant ar gristenien, a zo unan eus kristenien illur ar Iañ kantved goude JK, ganet war-dro ar bloavezh 10 ha marvet war-dro 65 e Roma.\nLidet e vez div wech er bloaz: d'ar 25 a viz Genver, deiz e droadur gant ar gristeniezh, ha d'an 29 a viz Mezheven, deiz e verzherinti a-gevret gant an abostol Pêr.\n3 A yuzev da gristen.\n4 Beajoù Paol.\n5 Degemer Paol er c'hêrioù.\n7 Perzhioù ur sant dibar\n8 Poltredoù Paol Tars\nGanet eo Paol e Tarsos, e Cilicia, proviñs roman en Azia Vihanañ. Ur Yuzev eus an diaspora e oa, gregach e yezh kentañ avat. Keodedour roman dre hêrezh e oa, rak e dad en devoa bet ar brient da gaout ar vroadelezh roman.\nDeskadurezh.[kemmañ | kemmañ ar vammenn]\nE Jeruzalem e pakas Paol e zeskadurezh, ur stummadur peurlipet hellennek, roman ha gresian met yuzev ivez. Farisian e oa Paol. Ober a reas studioù rabbinek ( ar rabbined a zo kelennerien war al lezennoù ). Goude ar studioù-se e teuas Paol da benn-bras e kêr Tarsos.\nA yuzev da gristen.[kemmañ | kemmañ ar vammenn]\nEnepkristen penn-kil-ha-troad e oa Paol Tarsos. En em ginnig a rae memes evel un heskiner. Levr Oberoù an Ebestel a gont en deus bet Saul (Paol er Bibl) ur weledigezh. Sant Lukaz a zispleg ez eas un deiz betek Damask a-benn stourm enep ar gristenien. War an hent e c’hoarvezas un dra bennak hag a lakaas anezhañ da cheñch e vennozhioù a-grenn. Gwelet en deus "ur sklêrijenn o tont eus an neñv" ha klevet ur vouezh o c'houlenn "Saul, Saul, perak am heskinez ?". "Me eo Jezuz an hini a heskinez, sav ha kae e kêr hag e vo lavaret dit ar pezh ac'h eus da ober". Ar soudarded a gleve met ne weljont ket ar sklêrijenn (ob. 9, 1-9). En em dreiñ a reas Paol ouzh ar relijion gristen er bloavezh 35. Goude dezhañ bezañ aet da gristen ez eo anavezet mat e vuhez a-drugarez da levr Sant Lukaz hag ivez diwar studiañ pizh e lizhiri niverus : adalek ar bloaz 37 e krogas d'ober beajoù e-pad 16 vloaz.\nBeajoù Paol.[kemmañ | kemmañ ar vammenn]\nBeajiñ a reas Paol e-pad 30 vloaz hep termal na damantiñ d’e boan na d’e amzer, etre Azia-vihan ha Gres, Makedonia, Jeruzalem ha Roma. Kerzhet a rae evit prezegenniñ “ar c’heloù mat” (an holl a vo saveteet hag a yelo d’ar baradoz m’o devez ar feiz e Doue). Baleet en deus Paol tro 4 000 kilometrad a-dreuz Palestina hag he zrowardroioù.\nDegemer Paol er c'hêrioù.[kemmañ | kemmañ ar vammenn]\nPaol ne veze ket degemeret mat gant ar Yuzevien, bamet e oant o welet ur Yuzev a orin eveltañ oc'h enebiñ ouzh o lezennoù. " Alies eo bet va buhez en arvar, pemp gwech em eus resevet gant ar yuzevien daou-ugent taol skourjez, teir gwech on bet skoet gant gwial, ur wech on bet peñsead, un devezh hag un nozvezh em eus tremenet en un islonk (...) Bet on bet el labour hag o poaniañ, o chom alies tre hep kousket, en naonegezh hag er sec'hed, er yenijenn hag en noazh. Hag hep komz eus traoù all ez on argadet bemdez gant ar c'hudennoù a gas an holl Ilizoù din (...)" Paol a zisklêr pegen poanius eo e garg dre ar skrid-se.\nSkuizhus, taer, feuls eo beajoù Paol. Alies-tre e pak e begement. Mont a ra koulskoude dibleg, asur anezhañ. Kenderc'hel a ra keit ha ma c'hell e gorf, balc'h e spered.\nMarv an Abostol Paol. Skeudenn eus ar XVIvet pe XVIIvet kantved.\nUn den eeun, habask, pasiant, nerzhus a spered, mennet-kenañ, leun a fiziañs ha kalonek eo bet Paol. Met e 58 goude Jezuz-Krist e voe paket e Jeruzalem ha kaset da Roma evel prizoniad. Eno ec'h erruas e 60, da vezañ toullbac'het. Gervel a reas an Impalaer a-benn bezañ barnet rak ar brient-se en devoa evel pep keodedour roman. Lezet e voe da vont da neuze.\nTro 67 e voe tapet evit an eil gwech, ha neuze dibennet.\nPerzhioù ur sant dibar[kemmañ | kemmañ ar vammenn]\nKontet eo buhez Paol en e lizhiri hag en "Oberoù an Ebestel" gant pluenn Sant Lukaz. An hini kentañ eo o komz ouzh ar baganed, ar re "jentil". Ha dont a raio da vezañ o abostol.\nGantañ eo ganet ar gristeniezh hollvedel ha n'eo ket diazezet war ar re dilennet met war ar re a gred, ar re o deus ar feiz. Eñ eo a zistago da vat ar gristeniezh eus akomodoù ar yuzeverezh evit ober ur relijion nevez. Evit Paol ez eo kannad ar C'hrist hollvedel. Bez en deus ur wezhiad bec'hus-tre, o klask avieliñ an holl. Koulskoude n'eo bet lakaet da sant nemet da c'houde e varv, evel e vignoned Pêr ha Barnabas.\nPaol a oa un ijineg relijiel, an energiezh savadurel. Merkañ don a reas ar gristeniezh.\nPoltredoù Paol Tars[kemmañ | kemmañ ar vammenn]\nPierre et Paul aux origines de l'Église de Rome gant Paul Poupard, Clio.fr.\nSarkofagenn sant Paol, sur le site L'Antiquite tardive et paléochretienne.\nPaul, anarchiste éclairé ha Controverse sur le paulinisme gant Yves Maris, lec'hienn Chemins cathares.\nPatrom:Mp3 Enrolladenn lennadenn un arroudenn vrudet eus al « Lizher kentañ da Corintiz »\nAlain Badiou, Saint Paul : La Fondation de l'universalisme, Presses universitaires de France, coll. « Essais du Collège international de philosophie », 1998.\nAdtapet diwar « https://br.wikipedia.org/w/index.php?title=Paol_Tars&oldid=1848585 »\nMarvioù ar bloavezhioù 60


Maer - Wikipedia\nUr maer zo un den hag a ren korf ur gouarnamant lec'hel evel ur gêr.\n2 E Bro C'hall\nMaire eo er Stad C'hall, alcalde er Stad spagnol, Mayor er Rouantelezh Unanet, Bürgermeister en Alamagn, h.a.\nE Bro C'hall[kemmañ | kemmañ ar vammenn]\nUr maer zo e pep kumun, hervez al lezenn, dilennet gant ar c'huzul-kêr. Gant ar maer emañ ar galloud seveniñ er gumun. Kemmet eo bet an doareoù d'e zilenn pe d'e envel a-hed an amzerioù, evel an doare da envel ar guzulierien, a gemm o niver hervez pegement a dud zo enni.\nBep 6 vloaz e vez anvet ar maer war-lerc'h un dilennadeg da envel ur c'huzul-kêr nevez. Dilennet e vez ar maer gant ar c'huzul-kêr (dre vras penn-listenn al listenn bet gounezet ganti an dilennadegoù).\nPersonel eo galloud ar maer: galloud a ra reiñ e zilez, bezañ torret eus e garg, ha neuze e vez anvet unan all gant ar guzulierien. N'eus nemet ma vez re a guzulierien o reiñ o dilez eo e vez ret ober un dilennadeg all.\n(fr) Bro C'hall : Légifrance.gouv.fr\n(fr) Bro C'hall : Droit.org\nAdtapet diwar « https://br.wikipedia.org/w/index.php?title=Maer&oldid=1970441 »\nKemmoù diwezhañ degaset d'ar bajenn-mañ d'an 5 Meu 2022, da 08:54.


Pajenn:Le Crom - Buhé er Sænt, 1839.djvu/152 - Wikimammenn\nPajenn:Le Crom - Buhé er Sænt, 1839.djvu/152\nuin sourci uameitd tium liusc|tiein caêr, de vragal lia de ridôcd’endiverlisscmanteu: èl-cé é tas quênt pêl de gouéhe ér brassan disordreu. ilui1 Salvèr, er Btrgul carantéus, pchani e vourre é renehuéein a liùchieu er brassan miradeu ag é visericorde, e zas deglasque en avad fariei-men. Un dén vertuus, én ur dremeine dré er guér a Héliopolis, e logeas cn un ty éhars doti hani Eudocic. En dénsantel-zc e sâuas ardro creinoz revé è gustume aveit pedein Doué ; ean hum laquas de leine ul livre de-vot hag e leinas memb a voch ilmel aveit hum viret doh er housquèd. Er péh e leiué e oé ar ,êr poénien éternel de béré é vou condannet er bcherion, hag ar en éternilé eurus a béhani c joeissou er Sscnt. Eudocie, souéhet doli er hleuet, en doé bet er guriositc d*er cheleuet hag hum gavas sponlet bras dré el lectur-zé. De lioteu-dé, hi e gassas de bedein en dén-zé de zonnet d'hi gùétet, liag e laras dchou én ur griat: * Groeit-é enla a han-an; coliet-vein de » virhuiquin; bjscoali ñ’em boé cleuet conze ag en tan éternel nag ag » en treu aral e mès cleuet guet-n-oh en nôz-men. * Er menah, souéhet doh lii hléuet é laret nehunahuc quet er gùirionéeu-zc, e houlennas guet-hi a béh bro oc ha péh Beligion hi doé. < Me-zou, emé Eudocie, a » Samarï: eit gùir laiet, nc mès religion erbet, haclietu pelra-zou caus » ma mès hunf abandônnet de bep sorte péhedeu : gùélet goudé que- >\tment-eé luigean.zou possible d’eïgn parrata gouéhe ér poènieu ter-\n» Possfbte-é a dra-sur, emé en dén sântel-zé, mar caret hum gonver- >\ttisscin hâ gobèr pcnigen : car Doué e receu pcrpet guet madeleah, » guet caranté ho joé er béherion pénilandèd. * — « Laret-d’eign enta, » emè-hi, petra e zelian gohér. » — « Ccsset a béhein, e rescondas er » servitour-men dc Zouc, lta galhuct hemb tardein ur bélég eithou as-» sistein ha hou tisposein de receu er vadient: car,. eit-on*mé , ret-e » d eign retorne d’er guér, lia mHiou recommandou de bedenneu en ol » dud devot. Eudocie e glasquas quentèh ur bclêg, hag c hum daulus doh é dreid, én ul laret: « Me zou er vrassan pcliourés e zou bet jamaes ar en doar : » maes dcsquel e mès penaus miscricorde en Eutru-Üoué e zou hoah >\tbrassoli; desir ha hoant e mès de vout crechénés : instruget-mé . >\tmé hou pède, hagordrénet-d’eign er pch e bligeou guet-n*oh. * Er bèlêg c ordrénas delii quemér ur gusquemant ïnodcste, ha tremeine seih dc én hè hambre é yunein hag é pcdein Doué, hemb conze doh dén, Goudè hi dout groeit quement-cé, Eudocie e yas guet un abid a bènf-tandés de gavouct en Escob, hanhuet Théodot, ha stouyet aren doar dirac-t-ou, lii er pedas guet hilleih a zareu de rcin delii er Vadient, En JÊscob, doh hi gùéiet è dispositioneu quersantel hag instruget mad, hï badéas quentéh. Er Sanlésc gommancas nezé dré hohér donaezon a hè ol madcu der beurerion, hag e bedas en Escob dou ranñeiñ étrè-z-hai. A houdévèh ne oé gùélet mui nameit èn ilisieu, hq donnet e ras de vout un eitamplecaèr a bcnigen hag a vertu. ÏVe.dnidas quet a hum laquat è ty crechéuésèd parfset, é péhani é prattquas ur bcnigen drès-ordtnèr : lium gonsiderein e ré perpel èl indïgne a vihuein èn ui lèh quer santcl. Er goarnour ag er Brovince e gteuas laret penaus Eudocie en doé hum\nAdtapet diwar « https://br.wikisource.org/w/index.php?title=Pajenn:Le_Crom_-_Buhé_er_Sænt,_1839.djvu/152&oldid=106938 »\nKemmoù diwezhañ degaset d'ar bajenn-mañ d'an 9 Gwe 2017, da 14:01.


Alfonso Kastilha - Wikipedia\nAlfonso Kastilha, Priñs Asturiez, anavezet ivez en e amzer evel Alfonso el Inocente (Tordesillas, 17 a viz Du 1453 - Cardeñosa, 5 a viz Gouhere 1468) a oa penn un emsavadeg tud a wad uhel e Rouantelezh Kastilha, a-enep e hantervreur, ar roue Enrique IV.\nBez Alfonso Kastilha e Burgos\nMab e oa da Juan II Kastilha ha d'e eil pried, ar rouanez Izabel Portugal. E vreur henañ, Enrique, a oa mab da María de Aragón, pried kentañ Juan II. Breur e oa Alfonso eta da Izabel, anavezetoc'h evel Izabel ar Gatolikez.\nMab ebet n'en doa ar roue Enrique IV ha c'hoant en doa da reiñ ar gurunenn d'e verc'h Juana. Met enebet e oa darn eus an noblañsed ouzh ar roue, ma rankas envel Alfonso, en Gwengolo 1464, da Briñs Asturiez, a zo kement hag an titl ofisiel a bennhêr, diwar-goust e verc'h nemeti eta, tennet he zitl a briñsez Asturiez diganti .\nBloaz goude, e 1465, en em vodas noblañsed e gostezenn en Ávila, da embann Alfonso, daouzek vloaz dezhañ nemetken, da roue. Kement-se zo anavezet en istor Spagn evel "la farsa de Ávila" (farsadenn Ávila). Ha setu penaos e krogas ar brezel etre kostezenn Alfonso, anvet Alfonso XII, ha hini ar roue Enrique IV.\nBrezel a voe eta. Daoust da se e renas Alfonso XII e-pad tri bloaz, hag e lez gantañ en Arévalo, e-kreiz ar binvidigezh hag ar sevenadur, a voe kanet gant ur c'hourtizan, ar barzh Jorge Manrique, en e oberenn Coplas a la muerte de su padre.\nEn 1468 e c'hoarvezas marv trumm Alfonso.\nMervel a reas Alfonso d'ar 5 a viz Gouhere 1468, marteze dre gontamm, en Cardeñosa. Chom a reas Enrique IV da roue, heb enebiezh outañ ken adalek 1469, tra ma voe bec'h neuze etre an div infantez, Juana, merc'h ar roue, hag Izabel, hanterc'hoar Enrique IV.\nAdtapet diwar « https://br.wikipedia.org/w/index.php?title=Alfonso_Kastilha&oldid=1847700 »


Jac Glan-y-gors - Wikipedia\nUn oberour flemmskridoù politikel hag ur barzh flemmganoù e oa John Jones (Jac Glan-y-gors) (10 a viz Du 1766 - 21 a viz Mae 1821), ganet e Cerrigydrudion, e Sir Ddinbych en amzer-hont.\nGanet ha maget e voe Jac Glan-y-gors en atant Glan-y-gors e parrez Cerrrigydrudion, mab e oa da Margaret ha Laurance (sic) Jones. Tremen a reas e yaouankiz o labourat en atant betek e 23 bloaz. Ur pennad e voe skoliet e Llanrwst (Ysgol Rad Llanrwst). E 1789 ez eas da Londrez da labourat en ur stal.\nHervez un dihell e vije aet di abalamour da dec'hel rak paotred al lezenn hag an urzh a felle dezho e lakaat da vont er milis lec'hel, unan eus an ugent bennak a voe savet e Kembre da neuze dre ma krede an dud e c'hallfe ar C'hallaoued dilestrañ.\nE 1793 e oa o terc'hel an ostaleri 'Canterbury Arms', e Southwark. E 1818 e oa an davarn King's Head e Ludgate Street e Londrez, ma varvas e 1821.\nEn e flemmskridoù politikel e kembraeg e tiskleir e vennozhioù politikel heñvel ouzh re Tom Payne hag e vrogarouriezh gembreat.\nBrudetoc'h eo e varzhonegoù, ha dreist-holl Cerdd Dic Siôn Dafydd : ur C'hembread eo Dic Siôn Dafydd a ra fae war e yezh hag a varmouz ar Saozon. Mont a ra da Londrez ma teu da vout marc'hadour dilhad. Lavarout a ra en deus ankouaet e gembraeg, hag un deiz pa deu da welout e vamm ha ne oar nemet kembraeg ne fell dezhañ komz nemet saozneg. Unan eus brudetañ barzhonegoù an XIXvet kantved eo ha plijout a ra atav evit doare. Deuet eo an anv 'Dic Siôn Dafydd' da vezañ patrom ar C'hembread a ra fae war e wrizioù, evel an anv "Uncle Tom" e sevenadur an Afrikamerikaned.\nSeren Tan Gwmmwl a Toriad y Dydd, (Liverpool, 1923). Adembannadur e skridoù, kinniget gant Hugh Evans.\nRichard Griffith, Gwaith Glan y Gors (Llanuwchllyn, 1905). Dastumad eus e varzhonegoù e Cyfres y Fil, gant ur raksrid gant Carneddog.\nAdtapet diwar « https://br.wikipedia.org/w/index.php?title=Jac_Glan-y-gors&oldid=1854353 »


Pajenn:Perrot - Bue ar Zent.djvu/666 - Wikimammenn\nPajenn:Perrot - Bue ar Zent.djvu/666\nSeizvet devez warn-ugent a viz Gwengolo\nSant Kom ha Sant Damian\nMedesined ha Merzerien (300)\nKom ha Damian a oa daou vreur-gevel ginidik eus an Arabi. Ober a rejont o studi er Syri, ha dont a rejont da vezan desket kaer war ar vedisinerez. Ken barrek oant war o micher, ma tapjont brud ha ma oent goulennet en pep tu. O vezan oant kristenien, n’eo ket hepken gant korfou o c’hlanvourien e kemerent preder, klask a rênt ive an tu da zilan en o eneou bue Jezuz-Krist.\nKen distag e oant diouz madou an douar ma ne gemerent gwenneg ebet evit o foan. O chom e oant en kêr Eje, er Silisi, karet ha doujet gant an holl.\nP’en em lakas Dioklesian d’ober brezel d’ar gristenien, e oe ’n emgemeret oute e-touez ar re gentan. Lysias, gouarner ar Silisi, a reas o digas dirazan, hag o vezan ne felle ket d’eze kinnig ezans d’an doueou, e lavaras d’e dud : Liammet treid ha daouarn an daou-ze ha skoet warneze hep damant.\nAdtapet diwar « https://br.wikisource.org/w/index.php?title=Pajenn:Perrot_-_Bue_ar_Zent.djvu/666&oldid=140961 »


Inis Trá Tholl - Wikipedia\nUn tour-tan en Inis Trá Tholl. En diabell e weler Cionn Mhálanna, war an douar-bras\nInis Trá Tholl (Inishtrahull e saozneg) zo un enezenn eus Iwerzhon, e kontelezh Dún na nGall, dirak Cionn Mhálanna. Al lodenn norshañ eus Iwerzhon eo, ma lakaer a-gostez karreg Rocabarraigh hag a zo pelloc'h c'hoazh en donvor.\nWar-hed 10 kilometr emañ diouzh an douar-bras. En em astenn a ra war 34 hektar : 1,3 km a-hed, a reter da gornôg, ha 480 metr a-led. Tapout a ra betek 41 metr a uhelder en he foent uhelañ. En tu kornôg dezhi ez eus un tour-tan 23 metr uhelder, ma oa gwarded betek 1989. Bremañ ez eo didud an enezenn, met betek 1929 e oa tud o vevañ enni. Er bloavezh-se e oant bet kaset holl d'an douar-bras.\nAdtapet diwar « https://br.wikipedia.org/w/index.php?title=Inis_Trá_Tholl&oldid=1834481 »\nKemmoù diwezhañ degaset d'ar bajenn-mañ d'an 23 Ebr 2019, da 10:40.


Ag er Santimanteu a zeli en dout un inean a pe bossed Jesus dré er Gummunion - Wikimammenn\nAg er Santimanteu a zeli en dout un inean a pe bossed Jesus dré er Gummunion\nJ.-M. Galles, 1829 (p. 60-62)\n◄ Ag er gred a zeli en dout un inean de receu Jesus dré er Gommunion Ag er Santimanteu a zeli en dout un inean a pe bossed Jesus dré er Gummunion Ag er séhour e sant mara inean in excelciceu a zévotion ►\nAg er Santimanteu a zeli en dout un inean a pe bossed Jesus dré er Gommunion.\nME mab, a pe hoès receuet Jesus doh en daul santel, ha ma repose ar hou calon, hou pet er memb santimanteu em boai, a p’en douguen étré men digosté.\nO Mari ! speret erbet ar en doar n’en dé capable de gomprenein, téad erbet ne éel laret, Doué é hunan a hanaüe péré a oai bet nezé er santimanteu hac er joé a hou calon.\nFé, humilité, gred, grad vad, caranté, ol er vertuïeu a gavas léh én hou calon durand en nàu mis a bassas mab Doué étré hou tigosté.\nMe mab, mar comprenet erhat er bris ag er hræce e accord deoh Jesus, a p’hum ra deoh dré er Sacremant, ha péré é er santimanteu en dès én hou andret, a hui e vanquou a santimanteu aveit-ou ?\nMab-dén a zou visitet dré é Grouéour ! ur peur dré er Roué a hloër ! un inean affliget dré un Doué a gonsolation ! un dén péhani n’en dé meit pehet, dré en hani a zou er santeleah memb !\nHum humiliet ag en don a hou calon dirac t’ou ; mêlet é vadeleah péhani a zou infinimant drès ol er péh a éelleoh chongeal.\nCasseit hou ingratitud passet ; goulennet é secour aveit en amzér de zonnet ; promettet dehou ur fidélité éternel.\nHum abandonnet d’er santimanteu ag er joé purran. Pedet en Ælet hac er Sænt d’obér, aveit oh de Jesus, acteu a drugairé quer bras èl ma ou mérit aveit un donnæzon quer pinhuic en dès groeit deoh.\nDesiret ma vou câret hac inouret ar en doar, avel én nean, un Doué quer mad, hac a vérit quement bout câret.\nDigueoret hou calon de ol en tan ag é garanté, ha desiret bout ambraset guet ou.\nEit en trugairécat ag é vadeleah, ha rac n’éellet quet er gobér a hanoh hou ç’hunan, offret dehou ol santimanteu en ineanneu santel er receu ér memb Sacremant guet devotion ha guet caranté.\nOffret dehou é spécial er santimanteu a béré é cargas me halon dré é hræce, a p’hum joéntas dohon én ur fæçon quer stert dré en incarnation.\nChonget ér vertuïeu a béré é ra deoh, ér Sacremant ag en Autær, exampleu quer caër ; particuliéremant chonget én é humilité, ha goulennet guet-ou er græce de guemér scuir ar nehou.\nÉr Sacremant-cé é ma cuhet non pas hemb quin revé mé ma Doué, mæs memb revé mé ma dén.\nNe uélet nitra a Jesus ér Sacremant meit dré zeulegat er fé. Goulennet guet ou cârein er vuhé cuhet hac izel, péellat doh er gloër hac en inourieu ; gobér hou c’œvreu hemb intantion erbet a vout mêlet hac estimet.\nÉr Sacremant-cé, Jesus a zou dispriset guet calz a dut, ha delausquet guet calz a galoneu péré ne rant quet calz eit ou, a ra paud eit er bed, ha tout eit-ai ou hunan.\nGoulennet guet-ou er græce d’andur guet patiantet en anjulieu hac ol er péh a éel displige deoh.\nChetui, me mab, er péh a zeli hou occupein ér Gommunion, hac abad en dé ma hoès bet er bonheur de receu Jesus.\nAdtapet diwar « https://br.wikisource.org/w/index.php?title=Ag_er_Santimanteu_a_zeli_en_dout_un_inean_a_pe_bossed_Jesus_dré_er_Gummunion&oldid=105756 »\nKemmoù diwezhañ degaset d'ar bajenn-mañ d'an 15 Eos 2017, da 14:11.


Renad Kozh - Wikipedia\n(Adkaset eus Renad kozh)\nAr Renad Kozh a vez graet eus ar marevezh eus Istor Bro-C'hall en em astenn adalek an Azginivelezh er XVIvet kantved betek an Dispac'h gall (1789, pe 1792 mar dibaber mont betek disklêriadur ar C'hentañ Republik c'hall).\nAr Bastille, kreñvlec'h en Pariz aet d'ober ur c'harc'har a oa gwelet evel arouez ar Renad Kozh. Kemeridigezh ar Bastille gant pobl Pariz zo bet lakaet da zeroù an Dispac'h Gall (1789-1799). An dismantroù eus ar vac'h a veze gwerzhet evel ma voe gwerzhet re moger Berlin e 1989.\nArdamezioù roueed ar Frañs ha Navarre (1589-1790)\nAn Teir Urzh : ur c'houer, un denjentil, ur beleg, ludresadenn dizanv, 1789\nE Suis e lavarer renad kozh eus ar marevezh etre aloubidigezh Kanton Vaud gant Bern en 1536 hag an aloubidigezh c'hall e 1798 pa voe savet ar Republik Helvetek.\nUn anv anavezet e oa deuet da vezañ, pa voe brudet an droienn c'hallek Ancien Régime en arnodskrid L'Ancien Régime et la Révolution, savet gant Alexis de Tocqueville hag embannet e 1856.\nDarn eus istorourien an XIXvet kantved a lakaas da gregiñ maread ar Renad Kozh gant ren an tiegezh Bourbon e Bro-C'hall ha donedigezh Herri IV da roue e 1589.\nImplij ar ger kozh zo bet graet evit lakaat war wel an troc'h degaset gant an Dispac'h gall ha mennozh un doare ren nevez evit ar vro ha ne oa ket hini an unpenniezh hollveliek.\nEus ar « renad politikel » ez eus kaoz en droienn, da lavarout eo eus ar Stad hag eus an ensavadurioù anezhi, eus an doare gouarnamant, eleze eus an unpenniezh amañ.\nArbennerien zo bet da gevredigezh an teir urzh evel ma tiskouez komediennoù ha barzhonegoù skrivagnerien a bep seurt evel Jean de La Fontaine, Nicolas Boileau, Jean de la Bruyère ha pezhioù-c'hoari Molière. Le Bourgeois gentilhomme a ra goap eus ar bourc'hiz Jourdain hag a glask mont da-heul an noblañs.\nBro-C'hall e 1477\nKresk Bro-C'hall eus 1552 da 1798 diwar-goust he amezeien]]\nAlexis de Tocqueville (1866) : L’ancien régime et la révolution\nJean Bouvier, Henry Germain-Martin : Finance et financiers de l'ancien régime, Presses Universitaires de France, 1964\nArno Mayer : La persistance de l'ancien régime - L'Europe de 1848 à la Grande Guerre, Aubier, 2010 (ISBN 978-2-7007-0408-2)\n↑ Geriadur Ménard p. 1149-a / régime.\nAdtapet diwar « https://br.wikipedia.org/w/index.php?title=Renad_Kozh&oldid=1986909 »\nKemm diwezhañ d'an 20 Ebr 2022 da 16:26\nKemmoù diwezhañ degaset d'ar bajenn-mañ d'an 20 Ebr 2022, da 16:26.